236 Mons

Aliquando mons sumitur pro beatitudine, Abd. 1[:17]: *In monte Sion erit salvatio*. Et in Psal. [23: 3-4]: *Quis ascendet* /f. 71ra/ *in montem Domini?* etc., vsque *mundo corde*. In hoc monte transfiguratus est Christus, Matt. 17[:2]. Quia in celo apparebit Christus in sua vera deitate. Aliquando mons sumitur pro vite eminencia et mentis eleuacio et potissime in predicatore cui congruit ex officio in vita et sciencia ceteris premunire. In cuius rei figura Moyses in montem legem accepit. Elyas in monte diuinum responsum audiuit. Saluator in monte discipulis docuit, quia sicut dicitur in Psal. [103:6]: *Super montes stabunt aquæ*. Quia super predicatores vita et moribus eminentes qui essent doctrine salutares.

¶ Item, inuenimus Dominum descentem de monte, ut Matt. [8:1]: Descendens Jesus *de monte* stetit in loco campestri.

Item, ascendentem in montem ut Matt. 5[:1]: *Videns Jesus turbas, ascendit in montem*.

Item, sedentem in monte, Joan. 6[:3]: Abiit *Jesus in montem et ibi sedebat cum discipulis suis*.

Primus mons est culpe quem reliquit Jesus. Secundus est gratie. Tercius est glorie. Primus dicitur Egipti. Secundus Oliueti. Tercius Libani.

In primo, malum est manere quia locus sterilitatis et indigencie, [2] Reg. 1[:21]: *Montes Gelboë, nec ros, nec pluvia super vos* descendit. Quia nec ros deuocionis nec pluuia compunctionis ibi sunt.

Item, est ibi locus corrupcionis et pestilencie, Jer. 51[:25]: *Ecce ego ad te, mons* *pestifer qui corrumpis* orbem terre. Nam extremus conturbas, interius corrumpius.

Item, est locus sedicionis et inimicicie, Deut. 1[:43]: *Tumentes superbia, ascendistis in montem*. In alio monte iocundia est quiescere, eo quod sit locus vbertatis, amenitatis, securitatis.

¶ De primo, Ysai. 25[:6]: *Faciet Dominus in monte hoc convivium* cunctis *populis*, vbi patet quod illud conuiuium erit nobile, quia Dominus faciet generale, quia cunctis populis delectabile, quia *pinguium* et *medullatorum*.

De secundo, Jer. 31[:23]: *Benedicat tibi Dominus*.

De tercio, Exod. 15[:17]: *Introduces eos, [et] plantabis in monte hæreditatis tuæ*. Sed antequam ad hunc montem glorie veniamus oportet prius ascendere in montem gratie in quo Dominus legitur ad tria ascendisce adorandum, Matt. 14[:23]: *Dimissa turba, ascendit in montem solus orare*.

Secundo ad transfigurandum, Matt. [17: 2: *Et transfiguratus est ante eos*.]

Tercio ad docendum, Matt. 5[:1-2] *Videns Jesus turbas,* *ascendit in montem*, et sequitur, *et aperiens os suum docebat eos*.

Item, montes possunt dici divites, quia ceteris eminenciores, Psal. [103: 8]: *Ascendunt montes, et descendunt campi*.

¶ Item, quia ceteris magis iracundi, Psal. [143: 5]: *Tange montes, et fumigabunt*. De monte qui designat vite eminenciam dicitur Gen. 19[:17]: *In monte salvum te fac*. Et Matt. 28[:16]: *Discipuli abierunt in montem ubi constituit illis Jesus*.

Item, ille mons in quo proposuit Abraham immolare *filium suum*, Gen. 22[:10]. Iste secundum Psal. [67:16] est *Mons Dei pinguis*.

Item, iste mons figurabatur per montem Libani in quo plantatur vir perfectus, Eccli. 50[:13]: *Quasi plantatio cedri in monte* Libani. Secundum Hieronimum, *Super Psalmos*, et comminuit eos. Tantus erat odor ex bonis herbis in monte Libani quod nullum venenosum potuit ibi manere. Vnde et animalia que in templo delebant offerri. Vbi intelligebantur. Et etiam ligna pro templo[[1]](#endnote-1) Salomonis ibi querebantur sicut patet, 3 Reg. 5[:10]. Sic illi qui offerendi sunt Deo in uite eminencia deberent educari. In cui rei signum Christus debuit docere discipulos de uite perfectione *ascendit in montem*, Matt. 5[:1]. Et in figura quod inferiores taliam debent emulari dictum est Moysi, [Exod.] 25[:40]: *Inspice, et fac secundum exemplar quod tibi in monte monstratum est*. Nam sol materialis primo illustrat montes, deinde valles. Sic Christus sol iusticie mediantibus montibus, id est, superioribus. In ecclesia illustrat valles, id est, inferiores, Psal. [71:3]: *Suscipiant montes pacem populo*.

Item, secundum Philosophum, 2 *Metheorologia*, a montibus oriuntur fontes et flumina, sic a prelatis fontes discipline. Vnde Gregorius, *Homilia* 9, nemo potest in valle stare, et de monte loqui. Sed vbi stas, inde loqueris. Et vnde loqueris, ibi stas. Si in terra animus tuus, ut quid de celo loqueris. Contra quos Apostolus [Philip. 3:20]: *Nostra conuersacio in celis est*. Gen. 22[:5] legitur quod Abraham cum ascendit in montem, sed puerum cum asino dimisit in valle.

Item, in monte potest denotari vite eminencia quia /f. 71rb/ sicut in monte possunt tria: suauitas redolencie quantum adolescencium, salubritas influencie quantum ad gustum, securitas residencie quantum ad situm. Sic in vita eminente reperitur suauitas contemplacionis, salubritas inspiracionis, securitas conuersacionis.

1. templo ] *add*. ~~delebant~~ F.128. [↑](#endnote-ref-1)